Dok građani po društvenim mrežama ljutito komentarišu "haos u gradu", u Štabu zimske službe kažu da sve vitalne službe u gradu funkcionišu i sneg ne može biti bolje očišćen.

Anketa Da li ste zadovoljni kako su ulice očišćene? Da 29 / 2.27% Ne 1251 / 97.73% Ukupan broj glasova: 1280

Šef Zimske službe u Nišu Dragan Dimitrijević kaže da je zadovoljan onim što je u prethodna dva dana urađeno.

Svuda u gradu može da se dođe kolima, samo 3 autobuske su skraćene i to neznatno, hitna pomoć svuda može da dođe, svi mogu da stignu na posao, distribucija hrane funkcioniše. To je dovoljno i sa ovim što imamo bolje ne može - kaže Dimitrijević.

On kaže da je svestan, kako kaže, "velikih očekivanja građana" ali tvrdi da Zimska služba pruža svoj maksimum.

Pravilo je da se sneg ne čisti dok pada ili dok duva vetar. To je pravilo. Ipak, mi radimo bez prestanka i zadovoljan sam rezultatima - kaže Dimitrijević.

Privremeno nevažeći znak

Iako Parking servis ni na koji način nije o tome obavestio građane, parkiranje u Nišu danas nije naplaćivano.

Ipak, kako tvrde u ovom preduzeću, građanima koji su danas platili parkiranje biće vraćen novac - ali samo ako to zatraže.

Svi koji su platili danas, mogu da podnesu zahtev i biće im vraćen novac - kažu u ovom preduzeću.

Zasada nije poznato šta će biti narednih dana.

Sneg je u Nišu i tokom popodneva padao, a novinari Južnih vesti nisu videli da bilo ko od službenika Parking servisa čisti parkirališta.

Izuzetak po pitanju naplate parkiranja su ograđena parkirališta u Čairu i na Sinđelićevom trgu, gde sve uobičajeno funkcioniše.